Prečišćeni tekst Pravilnika o paušalnom oporezivanju prihoda od samostalne djelatnosti obuhvata sljedeće propise:
1. Pravilnik o paušalnom oporezivanju prihoda od samostalne djelatnosti ("Službeni list Republike Crne Gore", br. 003/05 od 24.01.2005),
2. Pravilnik o izmjenama Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 080/08 od 26.12.2008),
3. Pravilnik o izmjenama Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 018/12 od 30.03.2012),
4. Pravilnik o izmjenama i dopuni Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 012/14 od 07.03.2014),
5. Pravilnik o izmjeni Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 018/14 od 11.04.2014),
6. Pravilnik o dopuni Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 025/16 od 15.04.2016),
7. Pravilnik o izmjenama Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 008/22 od 24.01.2022),
8. Pravilnik o izmjenama Pravilnika o paušalnom oporezivanju prihoda od samostalne djelatnosti ("Službeni list Crne Gore", br. 118/24 od 11.12.2024), u kojima je naznačen njihov dan stupanja na snagu.
PRAVILNIK
O PAUŠALNOM OPOREZIVANJU PRIHODA OD SAMOSTALNE DJELATNOSTI
("Službeni list Republike Crne Gore", br. 003/05 od 24.01.2005, "Službeni list Crne Gore", br. 080/08 od 26.12.2008, 018/12 od 30.03.2012, 012/14 od 07.03.2014, 018/14 od 11.04.2014, 025/16 od 15.04.2016, 008/22 od 24.01.2022, 118/24 od 11.12.2024)
Član 1
Ovim pravilnikom propisuju se bliži kriterijumi za paušalno oporezivanje prihoda od samostalne djelatnosti, utvrđuje poreska skala, propisuje sadržaj poslovne knjige o ostvarenom prometu kao i sadržaj zahtjeva za paušalno oporezivanje koji poreski obveznik podnosi nadležnom poreskom organu.
Član 2
Bliži kriterijumi za paušalno oporezivanje prihoda od samostalne djelatnosti su:
   - vrsta djelatnosti,
   - visina ostvarenog, odnosno planiranog prometa,
   - učešće troškova poslovanja u ukupnom prometu i
   - visina planiranog oporezivog prihoda.
Član 3
Poreski obveznici u zavisnosti od vrste djelatnosti razvrstavaju se u četiri grupe, i to:
   1) u prvu grupu spadaju: korpari, mrežari, tkači, kapadžije, umjetničko zanatstvo, opravka časovnika, grnčari, paketari, vodeničari, dimnjačari, vunovlačari, kućna radinost, sakupljanje ljekovitog bilja i šumskih plodova, uzgoj voća i povrtlarskih kultura, proizvodnja kreča, cigle i crijepa, proizvodnja ćumura, kovači, mlinari, taksisti, ribari, opančari, obućari, berberi, prodaja kokica, kukuruza, kestena i sl., uzgajivači školjki, pčelari, knjigovesci, uljari i druge slične djelatnosti. Obveznicima iz ove grupe, priznaju se troškovi poslovanja u ukupnom prometu u visini od 50%.
   2) u drugu grupu spadaju: servis tahografa i taksimetara, pružanje usluga turističkog smještaja u domaćoj radinosti u seoskim i planinskim područjima, vinkleri, krojači, opravka vaga, opravka i prodaja časovnika, video klubovi, alatničari, opravka i servis akumulatora, vodoinstalateri, bravari, proizvodnja soda vode i bezalkoholnih pića, tašnari, tesari, autoprevoznici do 8 tona nosivosti, taksi (kombi vozila), proizvodnja loznovoćnih i drugih sadnica i kalemova, uzgoj i prodaja ukrasnih ptica, izrada pečata i štambilja, precizni mehaničari, metalostrugari, prodaja poljoprivrednih proizvoda na tezgama, koradžije, stolari, usluge stolarskim mašinama, pogrebne usluge, mehaničari, izrada rezanog alata, kamenoresci, cvjećari, vulkanizeri, proizvodnja pilića i jaja, održavanje i servisiranje brodskih motora, servisiranje brodskih tankova, uramljivanje slika, limari, izrada ključeva, izrada kesa, opravka šivaćih mašina, opravka poljoprivrednih mašina i druge slične djelatnosti. Obveznicima iz ove grupe, priznaju se troškovi poslovanja u ukupnom prometu u visini od 40%.
   3) u treću grupu spadaju: autolakireri, autolimari, automehaničari, autoserviseri, autoelektričari, autoprevoznici preko 8 tona nosivosti, pranje i podmazivanje vozila, elektro-mehaničari, zidari, moleri, parketari, keramičari, teraceri, stakloresci, fotokopirnice, prikupljanje, otkup i prodaja otpada, hemijsko čišćenje podova, održavanje i opravka računara, održavanje i opravka mobilnih telefona, usluge građevinskim mašinama, mašinska obrada auto djelova, opravka instalacija u domaćinstvima, firmopisci, fotografi, graveri, varioci, dekorateri, održavanje TT mreža, ugradnja alarma, RTV mehaničari, elektroinstalateri, elektromonteri, opravka muzičkih uređaja, opravka aparata u domaćinstvima, pečenjare, sušenje mesa, održavanje centralnog grijanja i liftova i druge slične djelatnosti. Obveznicima iz ove grupe, priznaju se troškovi poslovanja u ukupnom prometu u visini od 35%.
   4) u četvrtu grupu spadaju: trgovci i ugostitelji koji obavljaju djelatnost na tezgi, u privremenom objektu, sličnom montažnom ili pokretnom objektu, poslastičari, pekari, pržione kafe, kozmetičari i druge slične djelatnosti koje nijesu obuhvaćene tač. 1, 2 i 3 ovog člana, a obveznicima iz ove grupe, priznaju se troškovi poslovanja u ukupnom prometu u visini od 30%.
Član 4
Poreski obveznici iz člana 3 ovog pravilnika u zavisnosti od visine ostvarenog, odnosno planiranog prometa razvrstavaju se u četiri podgrupe i to:
   - u prvu podgrupu spadaju obveznici čiji promet iznosi do 7.500,00€;
   - u drugu podgrupu spadaju obveznici čiji promet iznosi do 15.000,00€;
   - u treću podgrupu spadaju obveznici čiji promet iznosi do 22.500,00€;
   - u četvrtu podgrupu spadaju obveznici čiji promet iznosi do 30.000,00€.
Oporezivi prihod predstavlja razliku izmedju prometa iz stava 1 ovog člana i troškova poslovanja iz člana 3 ovog pravilnika.
Član 5
Paušalno oporezivanje prihoda od samostalne djelatnosti vrši se prema sljedećoj poreskoj skali:

Visina poreske obaveze utvrđuje se poreskim rješenjem, na osnovu poreske skale iz stava 1 ovog člana.
Godišnji iznosi fiskalnih obaveza iz poreske skale iz stava 1 ovog člana obuhvataju porez na dohodak fizičkih lica i doprinose za obavezno socijalno osiguranje.
Član 6
Evidenciju o ostvarenom prometu poreski obveznik vodi u knjizi prometa na obrascu "KPP" čiji je sadržaj odštampan uz ovaj pravilnik i čini njegov sastavni dio.
Evidencija prometa vrši se na osnovu podataka o prometu evidentiranom putem elektronskog naplatnog uređaja.
Knjiga prometa može se voditi i u elektronskoj formi.
Član 7
Zahtjev za paušalno oporezivanje prihoda od samostalne djelatnosti poreski obveznik podnosi nadležnom poreskom organu do kraja januara u godini za koju se porez obračunava, a u slučaju otpočinjanja sa obavljanjem djelatnosti u toku godine zahtjev se podnosi u roku od pet dana od dana registracije za obavljanje djelatnosti.
Zahtjev iz stava 1 ovog člana podnosi se na Obrascu "ZPO" koji je odštampan uz ovaj pravilnik i čini njegov sastavni dio.
Član 8
Izuzetno od člana 7 ovog pravilnika, zahtjev za paušalno oporezivanje prihoda od samostalne djelatnosti za 2005. godinu podnosi se do 31. januara te godine.
Član 9
Stupanjem na snagu ovog pravilnika prestaje da važi Pravilnik o paušalnom oporezivanju prihoda od samostalne djelatnosti ("Službeni list RCG", broj 71/02).
Član 10
Ovaj pravilnik stupa na snagu osmog dana od dana objavljivanja u "Službenom listu Crne Gore", a primjenjivaće se od 1. januara 2025. godine.